|  |
| --- |
| ЦЕНТРАЛНИ РЕГИСТАР  ХАРТИЈА ОД ВРИЈЕДНОСТИ АД |
| БАЊА ЛУКА |

Број: 01-02-14284/19

Бања Лука, 25.09.2019. године

На основу члана 39. став 1. т. 15. Статута Централног регистра хартија од вриједности акционарско друштво Бања Лука (СГ РС, број 61/19), а у вези с чланом 14. став 6. Правилника о успостављању, вођењу и објављивању података из регистра удјела у отвореном инвестиционом фонду (СГ РС, број 68/19), директор Централног регистра хартија од вриједности ад Бања Лука доноси

УПУТСТВО

О ВОЂЕЊУ РЕГИСТРА УДЈЕЛА ОТВОРЕНОГ ИНВЕСТИЦИОНОГ ФОНДА

# 

Члан 1.

(1) Упутством о вођењу регистра удјела отвореног инвестиционог фонда (у даљем тексту: Упутство) уређују се питања од значаја за упис података о удјелима и њиховим власницима за фондове чијим удјелима се не тргује на берзи и за које је друштво за управљање (у даљем тескту: друштво) послове вођења регистра удјела пренијело на Централни регистар хартија од вриједности ад Бања Лука (у даљем тескту: Централни регистар), a уговором с друштвом је одређено да се на вођење регистра удјела примјењују општи акти Централног регистра.

(2) Послови из става (1) обављају се у складу са Законом о инвестиционим фондовима, Правилником о успостављању, вођењу и објављивању података из регистра удјела у отвореном инвестиционом фонду, уз сходну примјену Закона о тржишту хартија од вриједности и општих аката Комисије за хартије од вриједности Републике Српске и Централног регистра у дијелу који није другачије регулисан овим Упутством.

(3) Појмови који се користе у овом Упутству имају значење одређено Законом о инвестиционим фондовима, Законом о тржишту хартија од вриједности, правилницима Комисије и општим актима Централног регистра, ако у овом Упутству није другачије назначено.

(4) Под накнадама Централном регистру подразумијевају се накнаде истовјетне накнадама утврђеним Одлуком о висини накнаде које се плаћају за услуге Централног регистра, осим за накнаде које плаћа друштво у складу с уговором о преносу послова.

Члан 2.

На достављање документације, покретање поступка пред Централним регистром, друго овлашћено лице, идентификацију лица у смислу подносиоца захтјева и поступање са непотпуним или недозвољеним захтјевима, сходно се примјењују одредбе Правилника о регистрацији и преносу хартија од вриједности ( у даљем тексту: Правилник), осим у случајевима који су другачије регулисани овим Упутством.

Члан 3.

На регистрацију удјела у случају оснивања овореног инвестиционог фонда за које је послове вођења регистра удјела друштво пренијело на Централни регистар сходно се примјењују одредбе Правилника.

Члан 4.

(1) На регистрацију удјела приликом спајања отворених инвестиционих фондова (спајања уз припајање и спајања уз оснивање) сходно се примјењују одредбе Правилника.

(2) За регистрацију накнадно проданих удјела, друштво уз захтјев за регистрацију доставља списак власника у електронском формату који прописује Централни регистар и у писаном облику овјерен од стране друштва (списак потписује лице овлашћено за заступање друштва, а свака страница списка овјерава се печатом друштва), а који садржи:

1) име, име једног родитеља и презиме / назив власника,

2) адреса / сједиште власника,

3)идентификациони број власника (ЈМБ за резиденте или други идентификациони број за нерезиденте физичка лица / матични број за резиденте или други идентификациони број за нерезиденте правна лица),

4) датум рођења за физичка лица,

5) број удјела у власништву сваког власника у предметној регистрацији.

(3) Регистрација из става (2) врши се до 10 сати наредног радног дана по пријему захтјева друштва, под условом да је захтјев у Централном регистру запримљен до 14 сати претходног радног дана, и да је уредан и потпун.

(4) Захтјеви за продају удјела подносе се друштву, а друштво захтјеве обрађује и Централном регистру доставља податке о прихваћеним захтјевима у форми из става (2).

(5) Упис из става (3) извршава се директно у систему Централног регистра без доношења рјешења у писаном облику, и има правну снагу рјешења о регистрацији.

(6) Идентификацију лица у смислу спрјечавања прања новца врши друштво прије достављања захтјева Централном регистру.

Члан 5.

На оварање и вођење рачуна емитента сходно се примјењују одредбе Правилника.

## 

Члан 6.

На издавање извјештаја за емитента сходно се примјењују одредбе Правилника.

Члан 7.

(1) Централни регистар по захтјеву друштва врши повлачење и поништење појединачних удјела отвореног инвестиционог фонда у случају откупа удјела, до 10 сати наредног радног дана по пријему захтјева друштва, под условом да је захтјев у Централном регистру запримљен до 14 сати претходног радног дана и да је уредан и потпун. У случају да је на удјелима заснована одређена врста терета, односно ограничења права, Централни регистар без одлагања обавјештава друштво. Удјеле на којима је заснована одређена врста терета, односно ограничења права, Централни регистар може да повуче и поништи под условом да власник удјела претходно у Централном регистру у складу с важећим прописима спроведе поступак брисања заснованог терета уз писану сагласност лица у чију је корист, односно по чијој је одлуци заснован терет или ограничење права, с тим да се сагласност правног лица овјерава печатом тог лица, а сагласност физичког лица овјерава се код надлежног органа.

(2) Уз захтјев се доставља списак власника удјела који су предмет поништења и повлачења (у даљем тексту: списак власника удјела), у електронском формату који прописује Централни регистар и у писаном облику потписан и овјерен од стране лица овлашћеног за заступање друштва, при чему се свака страница списка овјерава печатом друштва. Списак власника удјела садржи сљедеће податке: матични број власника удјела, име/назив, ознаку удјела и количину која се брише.

(3) Захтјеви за откуп удјела подносе се друштву, а друштво захтјеве обрађује и Централном регистру доставља податке о прихваћеним захтјевима у форми из става (2).

(4) Упис из става (1) извршава се директно у систему Централног регистра, без доношења рјешења у писаном облику, и има правну снагу рјешења о повлачењу и поништењу.

(4) Идентификацију лица у смислу спрјечавања прања новца врши друштво прије достављања захтјева Централном регистру.

Члан 8.

На повлачење и поништење удјела у случају спајања отворених инвестиционих фондова (спајање уз припајање и спајање уз оснивање) и ликвидацију отвореног инвестиционог фонда сходно се примјењују одредбе Правилника.

Члан 9.

(1) Регистрација замјене удјела у једном отвореном инвестиционом фонду за удјеле у другом инвестиционом фонду којим управља исто друштво врши се по процедури за брисање удјела једног фонда и регистрацију удјела другог фонда, до 10 сати наредног радног дана по пријему захтјева друштва, под условом да је захтјев у Централном регистру запримљен до 14 сати претходног радног дана, и да је уредан и потпун.

(2) Захтјеви за замјену удјела подносе се друштву, а друштво захтјеве обрађује и Централном регистру доставља податке о прихваћеним захтјевима у форми из члана 4. став (2) и члана 7. став (2).

(3) Упис из става (1) извршава се директно у систему Централног регистра, без доношења рјешења у писаном облику, и има правну снагу рјешења о регистрацији и рјешења о повлачењу и поништењу.

(4) Идентификацију лица у смислу спрјечавања прања новца врши друштво прије достављања захтјева Централном регистру.

Члан 10.

(1) На отварање и вођење рачуна власника, промјену подаака о власнику и издавање извјештаја за власника сходно се примјењују одредбе Правилника.

(2) Идентификацију лица у смислу спрјечавања прања новца врши Централни регистар и друштво, према својим општим актима и у сврху испуњавања својих законских обавеза.

Члан 11.

(1) На регистрацију преноса власништва на удјелима по захтјеву удјелничара (уговор о купопродаји и уговор о поклону) сходно се примјењују одредбе Правилника, у дијелу који није другачије регулисан овим Упутством.

(2) На регистрацију преноса власништва на удјелима по основу акта суда или другог надлежног органа, насљеђивања укључујући уговор о доживотном извршавању, закона и других основа у складу с важећим прописима, сходно се примјењују одредбе Правилника.

(3) Пренос из става (2) Централни регистар проводи као правоснажну и извршну исправу, односно законску норму, и не може одбити заснивање пословног односа у смислу спрјечавања прања новца.

Члан 12.

(1) Пренос хартија од вриједности по основу поклона врши се у складу са подацима из налога за пренос који прописује друштво, а потписују претходни и нови власник.

(2) Уз налог се подноси:

а) уговор о поклону овјерен од стране надлежног органа,

б) доказ да су поклонодавац и поклонопримац лица за која је правилником Комисије дозвољено закључење уговора о поклону удјела (извод из матичне књиге рођених, извод из матичне књиге вјенчаних, овјерена кућна листа / изјава о заједничком домаћинству за лица у ванбрачној заједници и сл.),

в) изјава другог супружника да предметни удјели нису брачна тековина, односно сагласност другог супружника за поклањање ако предметни удјели представљају брачну тековину,

г) изјава лица овлашћеног за заступање друштва да је пренос дозвољен у смислу Закона о инвестиционим фондовима, (чл.178)

д) доказ о уплати накнаде Централном регистру.

(3) Идентификацију лица у смислу спрјечавања прања новца врши друштво приликом провјере дозвољености преноса у смислу става (2) тачка г).

Члан 13.

(1) Пренос хартија од вриједности по основу купопродаје врши се у складу са подацима из налога за пренос који прописује друштво, а потписују претходни и нови власник.

(2) Уз налог се подноси:

а) уговор о продаји који је овјерен од стране надлежног органа,

б) изјава лица овлашћеног за заступање друштва да је пренос дозвољен у смислу Закона о инвестиционим фондовима, (чл.178)

в) потврда банке продавца да су измирене новчане обавезе из уговора, односно да је купац платио купопродајну цијену продавцу,

г) доказ о уплати накнаде Централном регистру.

(3) Идентификацију лица у смислу спрјечавања прања новца врши друштво приликом провјере дозвољености преноса у смислу става (2) тачка б).

Члан 14.

(1) На упис заложног права, промјену података о уписаном заложном праву, брисање заложног права сходно се примјењују одредбе Правилника.

(2) Намирење заложног повјериоца проводи се по правилима извршног поступка.

(3) Централни регистар о пријему документације из става (1) у случају добровољног заложног права обавјештава друштво, а странку упућује да се обрати друштву ради идентификације у смислу спрјечавања прања новца.

(4) Упис из става (1) у случају добровољног заложног права Централни регистар врши по пријему обавјештења од друштва да је извршена идентификација.

Члан 15.

На упис и брисање забране или ограничења права располагања сходно се примјењују одредбе Правилника.

Члан 16.

Објављивање података, осим издавања потврда о власништву на удјелима и извода о стању и трансакцијама које може издати и друштво и Централни регистар, обавља друштво.

Члан 17.

Централни регистар и друштво одговорни су за чување документације коју непосредно прима.

Члан 18.

(1) Друштво увид у обављање пренесених послова има увидом у електронску базу података, а по захтјеву, у документацију која је основ за унос података у регистар удјела, под условом да се документација односи искључиво на удјеле и да не садржи друге личне или повјерљиве податке.

(2) У случају да постоје препреке за увид у документацију из става (1), Централни регистар обавјештава друштво о броју акта и надлежном органу који је акт донио, односно другим релевантним подацима, ради прибављања документације непосредно од надлежног органа.

Члан 19.

Ово упутство примјењује се од наредног радног дана од дана када се удјелима не тргује на берзи, а објављује се на интернет страници Централног регистра.

Директор

Братољуб Радуловић, дипл.економиста